ফুটবলের প্রসারে উদ্যোগী কলকাতা পুরসভা। কসবা এলাকায় ১০৭ নম্বর ওয়ার্ডে তৈরি হচ্ছে ফুটবল মাঠ। স্থানীয় কাউন্সিলর তথা ১২ নম্বর বরোর চেয়ারম্যান সুশান্তকুমার ঘোষের তত্ত্বাবধানে মাঠ তৈরির কাজ 
শুরু হয়েছে। 
১০৭ নম্বর ওয়ার্ডের প্রান্তিক পল্লিতে দীর্ঘদিন ধরে সরকারি জমি ফাঁকা পড়েছিল। ওই জায়গায় ফুটবল মাঠ তৈরির পরিকল্পনা করেন ক্রীড়াপ্রেমী সুশান্ত। তাঁর কথায়, ‘‘এখানে প্রচুর ফুটবল প্রতিভা রয়েছে। কিন্তু মাঠের অভাবে ছেলেগুলিকে কলকাতা ফুটবলের সঙ্গে সরাসরি যুক্ত করা যায় না। এই অঞ্চলের ছেলেদের ফুটবলকে ময়দানে ছড়িয়ে দেওয়াই আমাদের লক্ষ্য।’’
পুরসভা সূত্রের খবর, কেন্দ্রীয় নগরোন্নয়নমন্ত্রকের অধীনে আমরুট প্রকল্পের সহযোগিতায় ৮০ মিটার বাই ৫৫ মিটারের ফুটবল মাঠ তৈরি হচ্ছে। রাজ্য এবং পুরসভাও অর্থ সাহায্য করছে। মাঠে ড্রেসিংরুমও থাকবে। তবে আপাতত স্টেডিয়াম গড়ার কোনও পরিকল্পনা নেই। পুরসভার উদ্যান বিভাগ সূত্রের খবর, প্রকল্পের আনুমানিক খরচ এক কোটি টাকা। খরচের ৫০ শতাংশ দেবে কেন্দ্র, ৪০ শতাংশ রাজ্য এবং ১০ শতাংশ পুরসভা। ইতিমধ্যেই কেন্দ্র এবং রাজ্য তাঁদের ভাগের অর্ধেক অর্থ মঞ্জুর করেছে। পুরসভা অবশ্য সম্পূর্ণ 
অর্থ দিয়েছে।
এক পুর আধিকারিক জানিয়েছেন, আগামিদিনে যাতে বড় প্রতিযোগিতা এবং ফুটবল প্রশিক্ষণের ব্যবস্থা করা যায়, সেদিকে নজর রেখে ওই মাঠ তৈরি করা হচ্ছে। মাঠের পাশেই তৈরি হচ্ছে একটি শিশু উদ্যানও।
ইতিমধ্যেই কাজ শুরু হয়ে গিয়েছে। মাঠের চারপাশে দেওয়াল তৈরির কাজ চলছে। পুরসভা সূত্রের খবর, সব ঠিক থাকলে এক বছরের মধ্যে কাজ সম্পূর্ণ হবে। কাজের অগ্রগতির উপর নির্ভর করবে বরাদ্দ অর্থের বাকিটা কেন্দ্র এবং রাজ্য কত তাড়াতাড়ি মঞ্জুর করবে।